મધ્ય ગુજરાતના ખેડા જિલ્લાના સેવાલિયા પાસેની મહીસાગર નદીના વિશાળ પુલથી પાંચેક કિલોમીટર દૂર નદી કિનારે સુખપુર ગામ આવેલું છે. અંદાજે ૫૦૦ માણસોની વસતી ધરાવતા આ ગામની પ્રાથમિક શાળામાં ૫૦ જેટલાં બાળકો ભણે છે. છએક માસ પહેલાં ગામલોકોએ આ શાળાને તાળાબંધી કરવી પડી. અંતરિયાળ વિસ્તારમાં એકમાત્ર સરકારી શાળા હોવા છતાં બાળકોનાં ભણતરને બાજુ પર મૂકીને શાળાને તાળાબંધી કરવાનું પગલું વાલીઓ માટે પણ આકરું હતું, છતાં શાળા બંધ કરવી પડી, કારણ બાળકોની સલામતીનો પ્રશ્ન હતો.